b'\n_START_ARTICLE_\nLitPol Link\n_START_SECTION_\nIstorija\n_START_PARAGRAPH_\n2000 m. Europos Komisija ir Europos rekonstrukcijos ir pl\xc4\x97tros bankas nusprend\xc4\x97 finansuoti galimybi\xc5\xb3 studij\xc4\x85 Lietuvos ir Lenkijos elektros energijos perdavimo sistem\xc5\xb3 susijungimui. Studija baigta 2002 m. rugs\xc4\x97j\xc4\xaf._NEWLINE_2006 m. rugs\xc4\x97jo 29 d. Var\xc5\xa1uvoje Lenkijos prezidentas Lechas Ka\xc4\x8dinskis ir Lietuvos prezidentas Valdas Adamkus pasira\xc5\xa1\xc4\x97 jungtin\xc4\x99 deklaracij\xc4\x85 patvirtinan\xc4\x8di\xc4\x85 elektros tinkl\xc5\xb3 projekt\xc4\x85. 2006 m. gruod\xc5\xbeio 8 d. Vilniuje susitarimo memorandum\xc4\x85 pasira\xc5\xa1\xc4\x97 Lietuvos energija ir PSE-Operator. 2008 m. vasario 12 d. Var\xc5\xa1uvoje buvo pasira\xc5\xa1ytas ir pats projekto susitarimas. 2008 m. gegu\xc5\xbe\xc4\x97s 19 d. \xc4\xafkurta \xc4\xafmon\xc4\x97 \xe2\x80\x9eLitPol Link\xe2\x80\x9c._NEWLINE_2011 m. rugs\xc4\x97jo 12 d. PSE Operator pasira\xc5\xa1\xc4\x97 kontrakt\xc4\x85 su Lenkijos statyb\xc5\xb3 bendrove \xe2\x80\x9ePBE ELBUD Group\xe2\x80\x9c d\xc4\x97l ant\xc5\xbeemin\xc4\x97s jungties tarp Luko ir Lom\xc5\xbeos nutiesimo. 2011 m. rugs\xc4\x97j\xc4\xaf Alytaus rajono savivaldyb\xc4\x97s administracija elektros perdavimo sistemos operatoriui \xe2\x80\x9eLitgrid\xe2\x80\x9c leido prad\xc4\x97ti Alytaus transformatori\xc5\xb3 pastot\xc4\x97s 110 kV skirstyklos rekonstrukcij\xc4\x85. Rekonstrukcijos metu buvo pakeistas autotransformatorius, atnaujinta skirstyklos automatikos ir valdymo \xc4\xafranga. Nauji \xc4\xafrenginiai iki minimumo suma\xc5\xbeina gedim\xc5\xb3 galimyb\xc4\x99._NEWLINE_2013 m. vasario 15 d. "Litgrid" pasira\xc5\xa1\xc4\x97 sutart\xc4\xaf su ABB Group d\xc4\x97l nuolatin\xc4\x97s srov\xc4\x97s intarpo projektavimo ir statybos darb\xc5\xb3. 500 MW srov\xc4\x99 kei\xc4\x8dian\xc4\x8dios stoties kaina 110 milijon\xc5\xb3 JAV doleri\xc5\xb3. 2015 m. gruod\xc5\xbeio 9 d. prad\xc4\x97tas pirmosios jungties dalies eksploatavimas._NEWLINE_2016 m. pabaigoje planuojamas galimybi\xc5\xb3 studijos u\xc5\xbebaigimas d\xc4\x97l antrosios jungties dalies statymo, kuris i\xc5\xa1pl\xc4\x97st\xc5\xb3 bendr\xc4\x85j\xc4\x85 jungties gali\xc4\x85 iki 1000 MW. Antr\xc4\x85j\xc4\x85 dal\xc4\xaf planuojama \xc4\xaf Lenkij\xc4\x85 tiesti per Marijampol\xc4\x99.'